KIRJALLINEN KYSYMYS E-1349/00 esittäjä(t): Jeffrey Titford (EDD) komissiolle. Brittiläisten (irtotavaran) painojen ja mittojen pakollinen muuttaminen metrijärjestelmään.



Virallinen lehti nro 046 E , 13/02/2001 s. 0174 - 0175



KIRJALLINEN KYSYMYS E-1349/00 esittäjä(t): Jeffrey Titford (EDD) komissiolle (4. toukokuuta 2000) Aihe: Brittiläisten (irtotavaran) painojen ja mittojen pakollinen muuttaminen metrijärjestelmään Tammikuun 1. päivänä 2000 Yhdistyneen kuningaskunnan hallitus otti käyttöön lainsäädännön, jonka tarkoituksena on tehdä laittomaksi se, että brittikauppiaat myyvät brittiasiakkaille tuotteita perinteisissä, imperiumin ajalta periytyvissä painoissa ja mitoissa kuten paunoissa, unsseissa, jaloissa, tuumissa, pinteissa ja gallonoissa. Vaikka näyttää siltä, että vuonna 1985 annetulla painoja ja mittoja koskevalla lailla (Weights and Measures Act) Britannian hallitus nimenomaan salli sen, että brittikauppiaat käyttävät myydessään brittipainoja ja -mittoja, nyt hallitus kuitenkin väittää, että sen on toteltava Euroopan unionia panemalla täytäntöön vuonna 1989 annettu direktiivi, jonka mukaan kaiken myynnin Yhdistyneessä kuningaskunnassa tulee tapahtua metrijärjestelmän mitoissa. Viimeaikaiset mielipidetutkimukset Britanniassa ovat tuoneet ilmi pakolliseen metrijärjestelmään siirtymiseen kohdistuvaa vastustusta; yli 90 % brittiasiakkaista vastustaa voimakkaasti irtotavaran ostamista kiloissa, metreissä jne. Euroopan unioni ylpeilee usein julkaisuissaan sillä, että se suosii kulttuurista monimuotoisuutta. Britanniassa on käynnissä näihin toimiin kohdistuva valtava vastustuskampanja, ja kymmenet tuhannet myyjät uhmaavat avoimesti hallituksen metrijärjestelmään siirtymistä koskevia säännöksiä. Syynä vastustukseen on se, että Britannian kansa ei näe mitään hyvää syytä luopua perinteisistä painoistaan ja mitoistaan, joilla on monia etuja metrijärjestelmään nähden. Komissiolta kysytään: 1. Millä menettelyillä vuoden 1989 direktiivi tai muut pakollista metrijärjestelmään siirtymistä koskevat direktiivit voidaan kumota, kun kansan enemmistö selvästikään ei halua siirtyä metrijärjestelmään? 2. Vaatiiko Euroopan unioni todellakin, että Britannian hallituksen tulisi täydellisesti siirtyä metrijärjestelmään irtotavaroiden myynnissä? Onko Britannian hallituksella Euroopan unionin näkemyksen mukaan mitään mahdollisuutta viivyttää näiden toimien täytäntöönpanoa? 3. Hyväksyykö Euroopan unioni sen, että brittiläisissä, imperiumin ajalta periytyvissä mitoissa myyville brittikauppiaille määrätään rikosoikeudelliset rangaistukset, jotta pakollinen metrijärjestelmään siirtyminen saadaan toteutettua? Erkki Liikasen komission puolesta antama vastaus (22. kesäkuuta 2000) 1. Mittayksikköjä koskevan jäsenvaltioiden lainsäädännön lähentämisestä annetun direktiivin 80/181/ETY muuttamisesta 27. marraskuuta 1989 annetun neuvoston direktiivin 89/617/ETY(1) muuttaminen edellyttäisi uuden direktiivin antamista. 2. Komissio ei ole saanut Yhdistyneen kuningaskunnan hallitukselta mitään esityksiä, joissa ehdotettaisiin metrijärjestelmään siirtymistä koskevan politiikan muuttamista. 3. Täytäntöönpanomenettelyt, joilla varmistetaan direktiivin saattaminen osaksi Yhdistyneen kuningaskunnan lainsäädäntöä, kuuluvat luonnollisesti Yhdistyneen kuningaskunnan viranomaisten toimivaltaan. (1) EYVL L 357, 7.12.1989.